Ukmergės miškų urėdija

Ukmergės miškų urėdija − viena iš 42 miškų urėdijų, turto patikėjimo teise valdanti, naudojanti valstybinius miškus, vykdanti juose kompleksinę miškų ūkio veiklą. Ukmergės miškų urėdija nustojo egzistuoti 2018 m. Nuo 2018 m. egzistuoja Valstybinių miškų urėdijos Ukmergės regioninis padalinys. Ukmergės miškų urėdija įkurta 1919 m. gegužės 23 d. Steigiant girininkijas iki 1929 m. miškai paskirstomi 13 girininkijų su 126 eiguvomis. Administruoti tokį didelį plotą, ypač pradėjus intensyviai naudoti miškus, buvo sudėtinga, todėl 1929 m. miškų urėdija padalijama perpus, įsteigiant naują − Taujėnų miškų urėdiją. Ukmergės ir Taujėnų miškų urėdijos 1944 m. perorganizuojamos į Ukmergės miško pramonės ūkį. 1947 m. jo plotas jau siekia 53 000 ha. 1978 m. Ukmergės, Širvintų bei Jonavos miškų ūkiai sujungiami − įsteigiamas Ukmergės miškų ūkio gamybinis susivienijimas, kuris vėliau pertvarkytas į miško pramonės ūkį. Vėl Ukmergės miškų urėdija tampa tik 1990 m. birželį, turėdama 56 000 ha valstybinių miškų. 1992 m. jai perduodama dar beveik 20 000 ha buvusių kolūkių ir tarybinių ūkių miškų. Bendras miškų plotas miškų urėdijos teritorijoje − 80 241 ha, iš jų 36 842 ha − valstybinės reikšmės. Urėdijos miškai, tvarkomi 17 girininkijų, driekiasi per 5 rajonus: Ukmergės, Širvintų, Vilniaus, Molėtų ir Anykščių. Čia daugiausia beržynų, kurie sudaro 27 % visų medynų, eglynų ir pušynų plotai panašūs − maždaug po 20 %, uosynų − 6 %, ąžuolynų − 3 %. Likusią dalį (23 %) sudaro minkštieji lapuočiai − drebulynai, baltalksnynai. Miškų urėdijos daigyne−medelyne kasmet išauginama daugiau nei milijonas spygliuočių ir apie 120 000 lapuočių medžių sodmenų. Jais želdomi miškai, dalis sodmenų parduodama įmonėms, organizacijoms, privačių miškų savininkams. Nemažai auginama ir dekoratyvinių augalų. Ukmergės miškų urėdas − Vigantas Kraujalis. Urėdijos miškuose gausu pelkių, kitų ekologiniu požiūriu vertingų biogeozenozių. Miškų urėdijos administruojamoje teritorijoje yra šios saugomos teritorijos: Kernavės kultūrinis rezervatas Budelių kraštovaizdžio draustinis Siesarties kraštovaizdžio draustinis Širvintos kraštovaizdžio draustinis Žuvintės kraštovaizdžio draustinis Alionių telmologinis draustinis Barnėnų telmologinis draustinis Bartkuškio telmologinis draustinis Laukėnų telmologinis draustinis Lygiaraisčio telmologinis draustinis Šešuolėlių telmologinis draustinis Dukstynos entomologinis draustinis Armonos geologinis draustinis Plaštakos hidrografinis draustinis Šventosios ichtiologinis draustinis Berzgainių istorinis draustinis Vaizgėliškių botaninis vaistažolių draustinis Šlaito miško botaninis draustinis Ukmergės miškų urėdijos miškai suskirstyti į 17 girininkijų. Girininkijos Literatūra Ukmergės miškų urėdija (sud. Jūratė Rečiūnienė, Irena Šalkauskienė). – Vilnius: Žaliosios girios, 2003. – 31 p.: iliustr. – ISBN 9955-9638-5-9 Ukmergės miškų urėdija (sud. Jūratė Rečiūnienė, Irena Šalkauskienė). – 2-oji papildyta ir pataisyta laida. – Vilnius: Žaliosios girios, 2006. – 32 p.: iliustr. – ISBN 9955-625-09-0 Nuorodos Ukmergės miškų urėdijos tinklalapis Archyvuota kopija 2013-06-08 iš Wayback Machine projekto.